text: 1.000 ansatte skal hjælpe politiet
  23 august 2013 kl. 09.54
  1.000 ansatte i Sønderborg kommune forsynes nu med et actioncard, så de kan rapportere til politiet, hvis de ser noget mistænkeligt.
  Hver dag færdes hundredvis social- og sundhedsassistenter, postbude, sygeplejersker, renovationsarbejdere, taxichauffører og mange andre rundt i byen.
  Nu vil Sønderborg Kommune sammen med Syd- og Sønderjyllands Politi forsyne 1.000 ansatte med et actioncard med oplysninger om, hvor de kan rapportere, hvis de ser noget mistænkeligt.
  - Mange små tip kan ofte sættes sammen til et større billede og dermed give os efterforskningsmuligheder, vi ellers ikke ville få. Det kan være personer, der opfører sig påfaldende, eller biler, der er på steder, hvor de ikke burde være. I den sammenhæng er det helt i orden at være nysgerrig, siger vicepolitiinspektør Preben Westh fra Syd- og Sønderjyllands Politi.
  